  Виталий Пронин Москваын ортчиз вылӥ модая калыккуспо «Этно-Эрато» фестиваль. Удмуртиысь дизайнер Любовь Суднева «Древо» дӥськут бичетэныз аслаз номинацияз 3-тӥ инты басьтӥз.-  Та конкурсэ мыным пыриськыны ӵектӥз Ижысь киужъёсъя центрлэн директорез. Ачим али отын ужасько, - вера егит дизайнер Любовь Суднева. - «Туала дэремын вашкала пужыос» номинациын адӟытэмын вал 40 пала коллекция.Озьыен, 40 дӥськут бичетъёс пӧлысь Любовь Судневалэн «Древо» бичетэз луиз  3-тӥ. Егит дизайнер кылем арын быдтӥз Удмурт кун университетысь Искусствоосъя но дизайнъя институтэз. «Древо» дӥськут коллекциез ӵапак диплом ужез вал. Со кылдытэмын, Якшур-Бӧдья но Шаркан ёросъёсын улӥсь удмуртъёслэн дэремъёссэс, пужыоссэс учкыса. Шор удмуртъёслэн улон-вылонзы  Любовь Судневалы матын - со вордӥськемын Якшур-Бӧдья ёросысь Кекоран черкогуртын. Вашкала дӥсь вылысь выляз выжизы 3 сэрего кышетъёс но пӧртэм аппликациос.Со сяна, фестиваль-конкурсын возьматэмын Удмуртиысь "Улон кутске сюан бере" коллекция -  вашкала удмурт дӥськут. Дӥсез, валче ужаса, кылдытӥзы пӧртэм ёросъёсысь киужъя центръёс. Таиз бичет фин-угор дэремъёс радын тужгес устоез луиз."УД"  